
1. Consideraţii preliminare

 

Reuniunea la nivel înalt a şefilor de stat şi de guvern din ţările membre NATO care a avut loc la Bruxelles, în ianuarie 1994 a confirmat faptul că Alianţa Atlanticului de Nord şi-a dovedit forţa şi că rămâne o organizaţie indispensabilă, reînnoindu-şi, totodată, ataşamentul la un parteneriat transatlantic puternic între America de Nord şi o Europă ce-şi construieşte o politică externă şi de securitate, pentru a avea o responsabilitate sporită în probleme de apărare. Aceştia au reafirmat valabilitatea funcţiilor principale ale Alianţei şi şi-au exprimat sprijinul deplin pentru edificarea unei Politici Europene de Securitate şi Apărare (CFSP).

Au fost adoptate şi alte decizii de mare importanţă printre care măsuri privind continua adaptare a structurilor politice şi militare ale Alianţei, de natură să reflecte atât ansamblul misiunilor sale, cât şi apariţia CFSP, cum ar fi conceptul de forţe multinaţionale de intervenţie combinată, reafirmarea faptului că Alianţa rămâne deschisă pentru celelalte ţări europene, lansarea iniţiativei Parteneriatului pentru Pace (PfP), adoptarea măsurilor vizând intensificarea eforturilor Alianţei pentru a împiedica proliferarea armelor de distrugere în masă şi a vectorilor acestora, examinarea măsurilor destinate să promoveze securitatea în regiunea mediteraneană.

Cu ocazia reuniunilor ulterioare ale NATO – Istanbul, iunie 1994, Bruxelles, decembrie 1994, miniştrii Afacerilor Externe au luat notă de progresele înregistrate în aplicarea hotărârilor Reuniunii la vârf din ianuarie 1994 privind Parteneriatul pentru Pace, susţinerea dezvoltării CFSP ca şi cea a Uniunii Europei Occidentale, dezvoltarea conceptului de forţe operative multinaţionale interarme, atitudinea NATO faţă de problemele proliferării armelor nucleare şi asupra zonei mediteraneene. A fost luat în discuţie şi rolul esenţial pe care continuă să-l joace în întărirea stabilităţii şi securităţii în Europa, subliniindu-se faptul că NATO a fost întotdeauna o comunitate politică de ţări decise să promoveze valori comune şi să apere aceleaşi interese. Alături de capacităţile sale de apărare, aceasta constituie baza cu care Alianţa poate contribui la stabilitatea şi cooperarea în întreaga Europă. Menţinerea unui puternic parteneriat transatlantic şi a unei prezenţe substanţiale a forţelor americane în Europa este fundamentală nu numai pentru a garanta funcţiile esenţiale ale Alianţei, ci şi pentru a-i permite să contribuie, în mod eficient, la securitatea europeană. Ţările membre NATO sunt hotărâte să continue procesul de adaptare a Alianţei, în cadrul unei abordări globale a edificării stabilităţii politice, militare şi economice pentru toate ţările europene. 

Toate declaraţiile finale ale reuniunilor NATO au cuprins referiri la faptul că Alianţa rămâne deschisă altor state europene în măsură să promoveze principiile Tratatului de la Washington (1949) şi să contribuie la securitatea din zona Atlanticului de Nord, fiind evocată şi problema lărgirii Alianţei. În aceste declaraţii s-a arătat că extinderea Alianţei, atunci când se va produce, se va înscrie în cadrul unei largi arhitecturi europene de securitate, bazată pe o adevărată cooperare pan-europeană. Va fi un proces paralel şi complementar cu extinderea Uniunii Europene, care, la rândul său, va contribui şi el, într-un mod semnificativ, la extinderea securităţii şi stabilităţii spre noile democraţii din Est.

De asemenea, în cadrul reuniunilor enumerate s-a anunţat hotărârea de a iniţia, în cadrul Alianţei, o analiză pentru a stabili modul în care NATO se va extinde, principiile care trebuie să ghideze acest proces şi implicaţiile statutului de membru. A fost prezentat un set de instrucţiuni prin care Consiliul de Cooperare Nord-Atlantic (NACC) să procedeze la un studiu detaliat şi să examineze, îndeosebi, în ce mod Parteneriatul pentru Pace poate contribui, practic, la acest proces. 

La acel moment, responsabilii statelor membre NATO au fost de acord că era prematur să fie discutat calendarul extinderii NATO sau să se hotărască ce ţări vor fi invitate să devină membre ale Alianţei. Aceştia au convenit asupra faptului că extinderea ar trebui să contribuie la întărirea eficacităţii Alianţei, la stabilitatea şi la securitatea întregii regiuni euro-atlantice şi să favorizeze realizarea obiectivului său de menţinere a unei Europe nedivizate. Operaţiunea de extindere ar trebui să fie făcută într-un mod care să nu afecteze capacitatea Alianţei de a-şi îndeplini funcţiile esenţiale de apărare comună, de a întreprinde misiuni de menţinere a păcii, cât şi alte misiuni noi, în acord cu principiile şi obiectivele Tratatului de la Washington. 

Ideea centrală expusă de NACC este aceea că toţi noii membri ai NATO vor fi membri de drept ai Alianţei, bucurându-se de toate drepturile şi asumându-şi toate obligaţiile pe care le implică acest statut, adăugând că atunci când extinderea NATO va avea loc, hotărârea va fi luată în urma studierii fiecărui caz în parte, unele ţări putând fi acceptate înaintea altora. Conducerea NACC şi-a reafirmat voinţa de a întări structurile de cooperare care să se poată extinde asupra ţărilor de pe întreg continentul european, menţionând faptul că lărgirea NATO trebuie înţeleasă şi în acest context. În acest scop, a fost exprimată dorinţa de a aprofunda şi mai mult dialogul şi de a consolida relaţiile cu fiecare dintre partenerii NATO. NACC consideră că, abia fiind depăşit momentul divizării Europei, nu se doreşte apariţia unor noi linii de demarcaţie şi se va acţiona pentru a intensifica relaţiile între NATO şi partenerii săi, în spiritul transparenţei şi al egalităţii. Nu se va aduce atingere dreptului NATO de a adopta propriile sale hotărâri, pe propria răspundere, având consensul membrilor săi.

Evoluţia NATO după războiul rece a fost determinată în primul rând de obiectivele americane. De aceea, lărgirea Alianţei a apărut ca o consecinţă logică a strategiei americane. Iniţierea Parteneriatului pentru Pace (PfP) în 1994 nu a fost niciodată un substitut pentru NATO, cum au fost unii analişti tentaţi să creadă la vremea respectivă şi chiar şi astăzi. PfP a fost de la început conceput ca un vehicul de intrare în NATO, chiar dacă parteneriatul cuprinde 30 de ţări şi unele nu vor primi, probabil, niciodată, statutul de membru cu drepturi depline al Alianţei. Dar PfP este în primul rând instituţia cu ajutorul căreia se implementează conceptul de securitate prin cooperare, care pare a căpăta noi valenţe în cadrul tratării noilor tipuri de ameninţări. Reţeaua diversă de cooperări regionale, subregionale sau transregionale reprezintă un element esenţial a ceea ce pare a fi noua paradigmă a NATO: “Americans in, All others down” - angajarea americană pretutindeni şi limitarea gradelor de libertate pentru toţi ceilalţi în politica externă şi de securitate, după cum apreciază analiştii.

Preocuparea pentru egalizarea nivelelor de securitate face parte din strategia SUA. De aceea, diferenţa dintre membrii NATO şi participanţiii la PfP tinde să se micşoreze. Mulţi analişti şi oficiali occidentali consideră că unii candidaţi sunt deja, de facto, în NATO (de exemplu România). 


Intrarea în NATO este un proces complicat şi, cel puţin din punct de vedere al exigenţelor militare, realizarea deplinei compatibilităţi cu NATO cere timp. Încărcarea “bateriilor NATO” se face într-o anumită perioadă de timp. Aprobarea de jure pentru intrarea în NATO se face, de la caz la caz, în diferite momente ale acestei “încărcări”. În acest context, sunt două lucruri de remarcat: unul este că nici una din ţările candidate nu este ameninţată extern, probabilitatea unui atac militar tinzând spre zero, iar al doilea, în eventualitatea că un asemenea atac s-ar produce totuşi, acesta ar fi o sfidare prea mare pentru ca SUA să nu replice cu fermitate. Concluzia este că dimensiunea militară a securitaţii este, de facto, garantată 100%, chiar şi pentru ţările candidate, subliniază analiştii. 

În ceea ce priveşte calendarul extinderii de jure a NATO, lucrurile s-au mai complicat. Deşi menţinerea credibilităţii conceptului de “uşi deschise” ar fi trebuit să conducă la noi nominalizări în 1999 la Washington, disputa transatlantică în jurul noului concept strategic a determinat concentrarea pe acest subiect. 

În discursul ţinut la Adunarea Atlanticului de Nord de la Edinburgh, la 13 noiembrie 1998, Javier Solana a definit următoarele linii directoare referitoare la extinderea NATO:

· ţările aspirante trebuie să fie ele însele gata să se alăture NATO;

· NATO trebuie să fie gata să le preia;

· NATO va continua să ia în considerare interesele Alianţei, ca şi securitatea europeană în întregul ei.

La o analiză atentă, descifrarea acestor linii directoare relevă că rămân valabile cele trei preocupări majore ale NATO: 

- costurile - ţările candidate trebuie să fie în stare să facă faţă cheltuielilor privind modernizarea militară, deci să fie performante economic;

- coeziunea Alianţei; 

- efectele extinderii asupra relaţiei cu Rusia.

În ceea ce priveşte primul val de extindere - Ungaria, Cehia şi Polonia - analiştii politici consideră că motivaţiile simbolice şi politice au prevalat în faţa argumentelor strict militare , apreciind că primul val a avut un puternic mesaj simbolic care sublinia victoria democraţiilor occidentale în războiul rece şi un mesaj politic - anume că NATO trebuie să existe şi că are de jucat un rol important în viitor. Alegerea celor trei state ţine, dincolo de criteriile enunţate (economie de piaţă, stat de drept, controlul civil al armatei, protecţia minorităţilor, relaţii bune cu vecinii) şi de o anumită percepţie culturală. 

Lista candidaţilor este impresionantă: Slovenia, Slovacia, România, Lituania, Bulgaria, Macedonia, Albania, Estonia, Letonia, la care se pot adăuga în viitor ţările neutre în prezent: Austria, Suedia, Finlanda şi chiar Ucraina. Este foarte probabil ca majoritatea ţărilor enumerate mai sus să devină membre NATO până în anul 2005, iar alte cereri de admitere putându-se finaliza până în 2010 (cazul Ucrainei). Nu este exclus, ca într-o fază ulterioară, ţările din Caucaz să pătrundă şi ele prin uşa întredeschisă de NATO, apreciază analiştii politici. 

De altfel, majoritatea acestora consideră ca justă analiza anterioară prin care diferenţa dintre aliaţii formali şi parteneri trebuie să se estompeze până la dispariţie. SUA, a căror decizie este decisivă, deşi doresc, în principiu, ca procesul să fie cât mai rapid posibil, nu sunt totuşi presate de timp pentru că nu există o ameninţare externă directă la adresa Alianţei. În aceste circumstanţe, SUA îşi pot permite să fie mai exigente cu criteriile şi să ceară o bună performanţă democratică şi economică din partea candidaţilor. 

De remarcat, mai subliniază analiştii, că procesul expansiunii NATO este o problemă în primul rând americană. Cererea principală pentru extinderea NATO nu se află în tabăra candidaţilor, cum ar părea la prima vedere, ci chiar în SUA. 

 

2. Procesul de extindere al Alianţei Nord-Atlantice

 

În cadrul unei ceremonii desfăşurate la 12 martie 1999 în mica localitate Independence, statul Missouri, locul unde s-a născut preşedintele american Henry Truman, s-a consfinţit oficial mărirea numărului de ţări membre în NATO cu încă trei: Republica Cehă, Polonia şi Ungaria. 

La masa la care a lucrat şi preşedintele Harry Truman, unul dintre principalii arhitecţi ai Alianţei Nord-Atlantice în urmă cu aproape 50 de ani, secretarul de stat american de atunci, Madeleine Albright, a primit documentele de aderare la NATO din partea miniştrilor de externe din Republica Cehă, Polonia şi Ungaria.

Acceptând documentele de aderare prezentate de miniştri de externe, Madeleine Albright a declarat că de acum încolo cele 3 naţiuni fac parte, cu drepturi depline, din comunitatea atlantică a păcii. Madeleine Albright i-a elogiat pe cei mai proaspeţi membri în NATO şi tradiţia lor de luptă pentru libertate: “curajoşii luptători pentru libertate din Ungaria anului 1956, studenţii care au înfruntat tancurile la Praga, cu 12 ani mai târziu, şi muncitorii de la Gdansk, a căror mişcare pentru solidaritate a facilitat noul început al Europei”. 

Madeleine Albright a ţinut să precizeze că, într-o bună zi, numărul aliaţilor din NATO va fi mai mare de 19. Aceasta a adăugat că extinderea Alianţei nu este un eveniment unic şi încheiat ca atare, ci un proces. “Nu trebuie să ne lăsăm vreodată pe tânjeală sau să ne închipuim că totalitarismul este mort pentru totdeauna sau aflat în retragere. Trebuie să învăţăm din istorie şi să nu o repetăm, să nu uităm vreodată că destinele Europei şi Americii de Nord sunt inseparabile” - a afirmat M. Albright. “Niciodată, de acum încolo, nu se va mai juca cineva cu soarta voastră, aşa cum o faci cu cărţile într-un joc de pocker. Atunci când veţi ajuta la revizuirea conceptului strategic al Alianţei sau când vă veţi angaja în Parteneriatul dintre NATO şi Rusia, promisiunea ca nici o decizie care vă priveşte să nu fie luată fără asentimentul vostru este acum oficială” - a mai spus Madeleine Albright. 

Ministrul polonez de externe, Bronislaw Geremek, s-a angajat că ţara sa va fi un aliat fidel “în vremuri bune ca şi în vremuri rele”, spunând: “Polonia revine pentru totdeauna acolo unde îi este locul, adică în lumea liberă. Polonia nu mai este singură în apărarea libertăţii sale”. Ministrul de externe al Republicii Cehe, Jan Kavan, în alocuţiunea sa a spus. “Republica Cehă înţelege şi apreciază semnificaţiile aderării la NATO. Nu dorim să devenim o povară pentru Alianţă. Din contră, suntem pregătiţi să ne îndeplinim obligaţiile şi angajamentele care ne revin şi care decurg din calitatea de membru” - a spus acesta. Ministrul ungar de externe, Janos Martonyi, s-a pronunţat cu hotărâre pentru continuarea extinderii Alianţei. “Intrarea în NATO înseamnă revenirea Ungariei în mediul său natural. Este destinul nostru să ne alăturăm celor cu care împărtăşim aceleaşi valori, interese şi aspiraţii” - a afirmat şeful diplomaţiei ungare.

 

 

 

2.1. Scopul şi principiile procesului de extindere

 

2.1.1. Scopul procesului de extindere

 

Sfârşitul războiului rece a oferit o oportunitate unică pentru construirea, sistematizarea şi dezvoltarea unei noi strategii de securitate în zona euro-atlantică. Scopul implementării acestei strategii este realizarea unei zone stabile şi sigure, a unei mai mari stabilităţi a relaţiilor internaţionale dintre state şi creşterea încrederii reciproce. Noul concept de securitate trebuie introdus printr-un proces gradual de integrare şi cooperare cu instituţiile europene - Uniunea Europeană şi OSCE -, organizaţii care au atribuţii şi responsabilităţi în domeniu. 

În ianuarie 1994, în baza articolului 10 al Tratatului de la Washington, NATO a invitat ţările europene să se alăture Organizaţiei Nord-Atlantice, fapt care a fost considerat un prim pas pentru realizarea stabilităţii şi a păcii în zona euro-atlantică. Prin lărgirea organizaţiei se extind, în zona europeană, atât beneficiile unei politici comune de apărare, cât şi ale integrării în structurile instituţionale europene şi euro-atlantice, elemente considerate deosebit de importante în protejarea dezvoltării democratice a noilor membri. Integrarea unor noi state în acest cadru de valori şi instituţii este considerată un obiectiv prioritar al Tratatului de la Washington şi al Declaraţiei de la Londra, în acord cu principiile Cartei ONU şi cu noua strategie de securitate.

Procesul de extindere a Alianţei contribuie la stabilitatea şi securitatea zonei euro-atlantice prin următoarele elemente:

▪ încurajarea şi sprijinirea reformelor democratice, inclusiv realizarea controlului civil asupra structurilor militare; 

▪ susţinerea noilor membri ai Alianţei în realizarea unui consens privind colaborarea şi cooperarea mutuală; 

▪ promovarea unor relaţii de bună vecinătate între membrii Alianţei precum şi între aceştia şi statele vecine care nu sunt membre ale organizaţiei;

▪ conturarea politicilor de apărare comună, creşterea transparenţei privind planificarea acestor politici şi a bugetelor alocate în acest scop;

▪ consolidarea pe baze democratice a cerinţelor de integrare şi cooperare precum şi contrabalansarea tendinţelor de dezintegrare teritorială pe diferite criterii;

▪ întărirea capacităţilor Alianţei de a contribui eficient în domeniul securităţii internaţionale, inclusiv prin activităţi de menţinere a păcii iniţiate de OSCE sau de Organizaţia Naţiunilor Unite; 

▪ întărirea şi extinderea Parteneriatului Transatlantic.

 

2.1.2. Principiile care stau la baza extinderii

 

Principiile care guvernează extinderea Alianţei, în baza Tratatului de la Washington, sunt următoarele:

• pentru promovarea scopurilor şi principiilor expuse în Carta Naţiunilor Unite şi pentru protejarea libertăţii, patrimoniului şi civilizaţiei popoarelor statelor membre ale Alianţei, noile state care vor fi primite în Organizaţia Nord-Atlantică trebuie să respecte câteva principii democratice de bază - drepturile omului şi litera legii;

• conform articolului 10 al Tratatului de la Washington: “prin acord unanim, părţile pot să invite să adere la Tratat orice alt stat european susceptibil de a favoriza dezvoltarea principiilor prezentului Tratat şi să contribuie la securitatea regiunii Atlanticului de Nord (…)”. 

• orice nou stat membru trebuie să-şi asume drepturile şi obligaţiile expuse în Tratatul de la Washington, să se conformeze principiilor, politicilor şi procedurilor adoptate de toate statele membre NATO;

• prin extindere se urmăreşte întărirea eficacităţii şi coeziunii Alianţei precum şi apărarea capacităţilor politice şi militare ale acesteia în scopul îndeplinirii misiunii sale; 

• Alianţa este parte a arhitecturii europene de securitate şi cooperare;

• trebuie avută în vedere importanţa deosebită a Parteneriatului pentru Pace (PfP), participarea la acţiunile iniţiate în acest cadru şi rolul său în evoluţia procesului de extindere;

• extinderea NATO este o acţiune complementară a fenomenului similar care se petrece cu Uniunea Europeană, factor important pentru extinderea securităţii şi stabilităţii pentru democraţiile din estul continentului. 

În momentul primirii în structurile Alianţei, noii membri trebuie să îndeplinească următoarele obiective:

▪ unirea eforturilor necesare realizării unei apărări colective precum şi pentru asigurarea păcii şi securităţii, clarificarea şi încetarea oricăror dispute internaţionale în care pot fi implicate noile state membre, abţinerea de la ameninţarea şi utilizarea forţei în situaţii de criză, în conformitate cu politica de pace a Alianţei şi a ONU;

▪ asigurarea unor contribuţii efective în domeniul dezvoltării relaţiilor internaţionale, înţelegerea principiilor de bază ale instituţiilor libere şi democratice, promovarea unor condiţii şi norme de stabilitate şi bună vecinătate;

▪ menţinerea eficienţei Alianţei în realizarea scopurilor comune de securitate globală şi a altor obiective fundamentale prin asumarea totală a responsabilităţilor, costurilor şi beneficiilor.

Statele care au dispute teritoriale, etnice şi iredentiste sau alte probleme jurisdicţionale interne trebuie să le rezolve în spiritul păcii, în acord cu principiile OSCE.

Decizia privind extinderea NATO aparţine însăşi Alianţei. Fenomenul de extindere trebuie să fie un proces gradual, deliberat şi transparent care trebuie finalizat printr-un dialog între toate părţile interesate. Extinderea va fi finalizată prin analiza fiecărui caz în parte, unele state devenind membre cu drepturi depline înaintea altora. Procesul de extindere se va realiza cu respectarea dispoziţiilor OSCE care confirmă, pentru fiecare stat în parte, dreptul la suveranitate, dreptul de a fi parte a organizaţiilor internaţionale, dreptul de a încheia tratate şi alianţe. Nici un alt stat, care nu este membru al Alianţei, nu are dreptul de a se opune procesului de extindere şi hotărârilor luate în acest sens.

Conceptul defensiv al Alianţei este expresia concretă a acesteia prin care se realizează dezvoltarea individuală a statelor membre şi se asigură capacitatea colectivă de a se opune oricărui tip de atac exterior. În cadrul negocierilor privind extinderea NATO, statele membre doresc să cunoască posibilităţile şi capacităţile viitorului stat membru privind contribuţia acestuia la apărarea colectivă a Alianţei şi să exploreze în detaliu aceste aspecte prin dialoguri bilaterale.

2.2. Contribuţia procesului de extindere la stabilitatea şi securitatea zonei euro-atlantice 

2.2.1. Cadrul general al extinderii NATO 

 

NATO şi-a manifestat în ultimul deceniu o activă prezenţă militară şi politică parcurgând o transformare importantă prin definirea unor noi misiuni dincolo de cea a apărării colective. Prezenţa NATO s-a făcut simţită, în special, în afara zonei tradiţionale de interes a Alianţei. Declanşarea procesului de lărgire a reprezentat cu siguranţă un moment decisiv în redefinirea NATO şi a simbolizat mai mult ca orice altceva victoria democraţiilor occidentale în disputa cu foştii adversari din timpul războiului rece. Raţiunea de existenţă a NATO cuprinde două teme centrale:

- garantarea securităţii europene, în acest caz misiunea Alianţei fiind identificată cu o misiune europeană ce trebuie legată de pericolele cu care se confruntă Europa. Pentru această strategie, geografia este criteriul principal;

- mijlocul prin care americanii şi europenii îşi protejează interesele comune oriunde ar apare un conflict sau o situaţie de criză. Deşi această strategie include şi prima opţiune, ea sugerează că Alianţa ar trebui să facă faţă unor ameninţări în creştere dincolo de Europa.

La începutul mileniului al treilea, se încearcă înglobarea noii strategii a NATO în cadrul arhitecturii de securitate europeană, aceasta având ca temă centrală ideea “fără linii de demarcaţie”. Discuţii privind o eventuală extindere a Alianţei au avut loc, în diferite circumstanţe, şi în perioada războiului rece. În acest context, decizia de a admite noi membri se reflecta în modificările de structură şi de securitate a blocurilor existente în acea perioadă, precum şi în situaţiile de risc militar cărora Alianţa trebuia să le facă faţă. Destul de rapid după destrămarea de facto a URSS, la Consiliul NATO de la Roma, în noiembrie 1991, Alianţa Nord- Atlantică a elaborat un concept strategic care dădea undă verde acţiunilor care treceau dincolo de sfera de aplicare a articolului 5 al Tratatului de la Washington. La momentul actual, riscul de producere a unui conflict în Europa rămâne destul de mare cu toate că este dificil de prezis. Organizaţia Nord-Atlantică trebuie să fie pregătită în permanenţă pentru a răspunde cu fermitate apariţiei unor zone de conflict pe continentul european.

Securitatea şi stabilitatea Europei pot fi întărite printr-un proces continuu care să cuprindă şi lărgirea Alianţei. Arhitectura de securitate a Europei este desenată de câteva instituţii europene – Uniunea Europeană, OSCE şi Uniunea Europei Occidentale, ultima încetându-şi activitatea în anul 2000 – de instituţii transatlantice – NATO – de acorduri, convenţii sau grupări – Pactul de Stabilitate, Parteneriatul pentru Pace sau Consiliul de Cooperare Nord-Atlantic (NACC).

Fenomenul de extindere are implicaţii profunde pentru toate statele europene, inclusiv pentru cele care nu au dorit şi nu doresc să întreţină relaţii cu Alianţa Nord-Atlantică. NATO a subliniat că nu se poate pune problema existenţei unor “sfere de influenţă” în Europa contemporană. Relaţiile dintre NATO şi celelalte state europene, chiar dacă sunt sau nu parteneri de cooperare ai Alianţei, reprezintă un factor important privind perspectivele extinderii şi conceptul de securitate. De aceea, orice decizie care poate influenţa securitatea europeană şi care are un impact semnificativ pe scena politică contemporană trebuie luată în consens deplin şi după negocieri îndelungate.

Implementarea Programului Individual de Parteneriat cu Rusia sub auspiciile Parteneriatului pentru Pace şi crearea cadrului de dialog şi cooperare cu aceasta asigură bazele unei viitoare stabilităţi europene pe termen lung. În acest context, relaţia NATO-Ucraina implică aceeaşi tratare atentă şi eficientă în cadrul unui Parteneriat pentru Pace. 

 

2.2.2. Procesul de extindere în contexul relaţiilor cu organizaţii europene cu atribuţii în domeniul securităţii şi stabilităţii

 

În contextul actual, Organizaţia pentru Securitate şi Cooperare în Europa deţine un rol cheie în menţinerea securităţii şi militează în mod constant pentru lărgirea Alianţei. În etapa actuală, OSCE se află în faza de definire a identităţii de securitate europeană, bazată pe patru elemente esenţiale: geopolitic, funcţional, normativ şi operaţional. Avantajele OSCE în această privinţă rezidă în abordarea atotcuprinzătoare a securităţii (militară, politică, economică şi umană), participarea pe bază de egalitate a tuturor ţărilor membre, utilizarea unui set de principii şi valori clar definite, a unor instrumente şi mecanisme democratice şi a unei experienţe unice în domeniul diplomaţiei preventive. De aceea, este de aşteptat că în viitor OSCE va continua să joace un rol important în promovarea unui spaţiu comun de securitate, având capacităţi şi experienţă în domeniul prevenirii conflictelor şi gestionării crizelor, consolidării respectării drepturilor omului, a democraţiei şi statului de drept şi promovării societăţii civile.

Activităţile complementare desfăşurate de OSCE şi NATO precum şi relaţiile dintre cele două organizaţii au fost consolidate în perioada care a precedat summit-ul de la Washington din aprilie 1999. NATO a contribuit la desfăşurarea unor acţiuni de menţinere a păcii, sub egida OSCE şi sub autoritatea Consiliului de Securitate al ONU, cu un suport logistic şi financiar important, de la caz la caz, în acord cu procedurile proprii. Lărgirea Alianţei ar conduce la creşterea capacităţii de desfăşurare a unor asemenea operaţiuni după modelul dorit pentru mileniul III. O organizaţie OSCE puternică, o extindere corespunzătoare a NATO, un Consiliu de Cooperare Nord-Atlantic eficient şi Parteneriate pentru Pace active pot conduce împreună la realizarea mult dorită pentru arhitectura de securitate europenă.

Lansarea Pactului de Stabilitate pentru Europa de Sud-Est sugerează o schimbare de abordare din partea NATO şi a UE, care se va concentra, de acum încolo, prioritar pe prevenirea crizelor, apelând la managementul crizelor, doar atunci când diplomaţia preventivă va eşua, cel puţin pentru această parte a Europei. Pactul îşi propune să atenueze triplul deficit din regiune: de dezvoltare, de cooperare şi de integrare. Un accent deosebit se pune pe realizarea cooperării, într-o regiune în care animozităţile persistă iar punctele de vedere oficiale sunt destul de diferite. Cooperarea intra-regională şi sprijinul occidental trebuie, în timp, să producă economii de piaţă viabile şi democraţii solide cu respectarea drepturilor omului şi a minorităţilor. Obiectivul pe termen lung al acestui program este integrarea întregii regiuni în structurile euro-atlantice şi europene.

Procesul de extindere a Alianţei se desfăşoară în paralel cu un alt proces important: extinderea Uniunii Europene. Interesele NATO şi UE sunt convergente în multe domenii strategice: securitate şi stabilitate, economie, politica socială şi a mediului. 

Fig. 1 - Apartenenţa statelor la structurile europene şi euro-atlantice

 

Legendă: OSCE - Organizaţia pentru Securitate şi Cooperare în Europa;

UE - Uniunea Europeană;

EAPC - Consiliul Parteneriatului Euro-Atlantic;

NATO - Organizaţia Atlanticului de Nord; 

UEO - Uniunea Europei Occidentale (activitatea a încetat în anul 2000);

EFTA – Acordul de Liber Schimb Central European;

Cehia, Bulgaria, Ungaria, Polonia, România, Slovenia sunt ţări membre asociate ale Uniunii Europene.

Cehia, Bulgaria, Ungaria, Polonia, România, Slovenia, Estonia, Cipru, Malta, Slovacia, Turcia, Letonia şi Lituania sunt ţările care au fost invitate să înceapă negocierile de aderare la UE.

Extinderea celor două organizaţii - UE şi NATO - a început prin acordarea unei autonomii controlate desfăşurării proceselor şi modificărilor dinamicilor interne proprii fiecărei structuri. Acest lucru nu înseamnă că cele două organizaţii vor realiza exact aceiaşi paşi pentru atingerea obiectivelor finale. Extinderea NATO ţine cont de procesul de extindere desfăşurat de UE, monitorizând desfăşurarea tuturor etapelor prin care se obţine creşterea şi întărirea securităţii în Europa, fără ca între cele două procese să existe un paralelism rigid. 

Consiliul ministerial al Uniunii Europei Occidentale (UEO) (10-11 mai 1999), a adus în discuţie noua etapă a raporturilor dintre UEO şi UE. Referitor la procesul de cristalizare a Identităţii Europene de Securitate şi Apărare s-a subliniat necesitatea: stabilirii unui plan de convergenţă în scopul creşterii capacităţii militare comune europene precum şi elaborării unor criterii de convergenţă; adoptării acordurilor privind cooperarea mai strânsă între UE şi UEO, în vederea realizării identităţii europene de securitate. Aceste acorduri au permis o integrare progresivă a UEO în UE, care căpătă în paralel competenţe în domeniul apărării. Summit-ul de la Köln (2-3 iunie 1999) a aprobat această propunere de integrare a UEO în UE, menţionându-se că aceasta va fi un proces îndelungat, complex. Dintre obstacolele majore ale acestui proces de integrare UEO-UE au fost menţionate absenţa unei voinţe comune în cadrul UEO în ceea ce priveşte căile de realizare ale integrării UEO în UE. Chiar dacă atribuţiile UEO au fost preluate de UE, securitatea zonei europene nu a avut de suferit, deoarece toate statele membre UEO sunt şi membre NATO.

Semnarea de către statele membre ale Tratatului de la Varşovia, Canada şi Statele Unite ale Americii, la Paris, în 1990, a Convenţiei asupra Forţelor Convenţionale din Europa (CFET) a adus procesul de control al armamentului convenţional sub egida OSCE. În martie 1999, Rusia şi celelalte state semnatare ale Convenţiei au deschis calea ratificării acestei Convenţii în cadrul summit-ului OSCE de la Istanbul, care a avut loc în acelaşi an. Alianţa consideră această Convenţie drept o piatră de temelie pentru securitatea europeană. Chiar dacă statele membre NATO nu au semnat această Convenţie, procesul de extindere a Alianţei nu are un impact negativ asupra CFET. 

 

2.2.3. Procesul de extindere în contexul relaţiilor cu Rusia

 

Rusia a avut o contribuţie importantă în domeniul stabilităţii şi securităţii europene. Schimbările din fosta Uniune Sovietică şi din alte regiuni ale Europei Centrale şi de Est, au creat noi preocupări privind stabilitatea şi securitatea. Reformele îndrăzneţe introduse în Uniunea Sovietică au produs griji noi, precum şi probleme interne grave. Pe de altă parte, marasmul economic ce a cuprins multe dintre ţările Europei Centrale şi de Est, rezultat din dificultăţile majore prin care trec pentru a realiza tranziţia de la un regim autoritar şi o economie centralizată, la o democraţie pluralistă şi la economia de piaţă, au făcut ca orice previziune politică să devină total aleatorie şi susceptibilă de reevaluări permanente.

Din iunie 1994, relaţia dintre Alianţă şi Rusia a fost pusă pe baze noi prin semnarea unor acorduri de cooperare şi a unui Parteneriat pentru Pace între cele două părţi, acest lucru fiind în interesul tuturor statelor europene. În mai 1995, a intrat efectiv în vigoare Programul individual de Parteneriat cu Rusia.

Alianţa consideră că dezvoltarea relaţiilor dintre NATO şi Rusia trebuie continuată ca parte a noii arhitecturi de securitate europene. De asemenea, procesul de extindere a Alianţei nu trebuie să afecteze cooperarea şi dialogul de substanţă stabilit la această oră între cele două superputeri. Relaţia dintre NATO şi Rusia trebuie să fie bazată pe reciprocitate, respect şi sinceritate, fără ca un element sau o decizie “surpriză” să afecteze interesele părţilor. Aceste legături stabilite trebuie să se dezvolte cu stricta respectare a acordurilor şi tratatelor internaţionale, a obligaţiilor asumate de cele două părţi şi cu respectarea suveranităţii celorlalte state independente. Deciziile NATO care au ca ţintă de acţiune securitatea continentului european nu trebuie să fie obstrucţionate prin dreptul de veto al celorlalte state nemembre ale Alianţei, chestiune care priveşte şi atitudinea viitoare a Rusiei. 

În cadrul Parteneriatului este, deja, pus la punct un vast program de parteneriat individual, corespunzător dimensiunii, importanţei şi potenţialului Rusiei. Alianţa şi Rusia progresează şi pe calea unui dialog şi a unei cooperări largi şi din ce în ce mai solide în domeniile în care Rusia a avut o contribuţie unică şi importantă, pe măsura forţei şi responsabilităţii sale de mare putere europeană, internaţională şi nucleară. Ele au convenit să schimbe informaţii pe probleme de politică şi securitate ce comportă o dimensiune europeană şi, în consecinţă, să demareze la nevoie consultaţii politice pe probleme de interes comun şi să coopereze într-o serie de domenii legate de securitate, inclusiv în cel al menţinerii păcii. 

Interesele Rusiei trebuie realizate ţinând cont şi de procesul de extindere al Alianţei, securitatea continentului privind toate statele Europei, inclusiv Rusia.

 

2.2.4. Efectele procesului de extindere a NATO asupra securităţii şi stabilităţii europene 

 

Începutul mileniului este martorul unui dinamism al NATO aflat în plină expansiune, fie ea formală (cazul noilor membri: Poloniei, Cehiei şi Ungariei) sau informală (cazul ţărilor partenere la Parteneriatul pentru Pace), care tinde să devină instituţia centrală atât în domeniul securităţii şi apărării europene, cât şi în securitatea internaţională, conform prevederilor Tratatului de la Washington. 

În Declaraţia de la Roma, documentul de bază a viitoarei orientări a securităţii europene, NATO porneşte de la constatarea că nici o organizaţie nu va putea face faţă de una singură provocărilor noii Europe. Aceasta necesită un ansamblu de instituţii complementare, reunind ţările din Europa şi din America de Nord în structuri interdependente, în cadrul cărora să se completeze reciproc. Iată de ce Alianţa militează pentru instaurarea unei noi arhitecturi europene de securitate care să faciliteze acest obiectiv, conducând la complementaritatea rolurilor NATO, OSCE, UE - cu sarcinile preluate de la UEO - şi Consiliului Europei. Un rol important îl pot avea şi alte forumuri de cooperare regionale, dar dacă se doreşte evitarea instabilităţii şi a divizărilor pe care le-ar putea genera, spre exemplu, disparităţile economice sau naţionalismul violent, trebuie să fie asigurată o interacţiune eficientă între aceste elemente diverse.

Alianţa Atlanticului de Nord şi iniţiativele sale în cadrul Consiliului de Cooperare Nord-Atlantic sunt esenţiale în acest sens. Alianţa însăşi constituie mijlocul indispensabil de consultare între ţările membre şi este cadrul în care acestea pot lua decizii legate de angajamentele asumate în materie de securitate şi apărare în termenii Tratatului Atlanticului de Nord. Cu toate acestea, pe măsură ce noua arhitectură de securitate a Europei prinde contur, Alianţa elaborează, împreună cu alte instituţii interesate, dispoziţii practice în vederea asigurării transparenţei şi complementarităţii care trebuie să existe între ele. Aceasta presupune, în afară de adoptarea, de către părţile implicate, a unor aranjamente permiţând participarea şi reprezentarea în cadrul reuniunilor specializate, stabilirea unor contacte mai strânse şi schimbul de informaţii şi documentare chiar între aceste instituţii.

Procesul de extindere are la bază conceptul “uşilor deschise” ce se doreşte plasat la temelia noii arhitecturi de securitate europene. Procesul început în 1999 va continua în viitor, noii membri fiind primiţi în Alianţă după parcurgerea unui traseu obligatoriu – negocieri, clauze îndeplinite - şi în urma unui consens stabilit între statele membre NATO.

 

2.3. Contribuţia Consiliului de Cooperare Nord-Atlantic şi a Parteneriatului pentru Pace la procesul de extindere a Alianţei

 

Atât Consiliul de Cooperare Nord-Atlantic (NACC), cât şi Parteneriatul pentru Pace (PfP) reprezintă factori fundamentali privind procesul de extindere al Alianţei. Dinamica pe care cele două instituţii au căpătat-o în ultima perioadă, cadrul de colaborare şi de cooperare stabilit, interacţiunea dintre acestea şi celelalte instituţii europene sau internaţionale reprezintă un factor în plus de stabilitate şi securitate pentru întreaga zonă euro-atlantică. 

Consultările şi cooperarea în cadrul NACC sunt axate pe probleme politice şi pe probleme legate de securitate, domenii în care membrii Alianţei pot să ofere partenerilor lor experienţa şi priceperea acumulate. În afara acestor consultări asupra problemelor politice şi problemelor de securitate, sunt abordate şi subiecte legate de planificarea apărării, precum şi probleme militare, cum ar fi: principiile şi aspectele esenţiale ale strategiei, structurile forţelor armate şi de comandă, exerciţiile, concepţia democratică asupra relaţiilor dintre civili şi militari, coordonarea între civili şi militari în domeniul controlului traficului aerian, precum şi conversia producţiei militare în scopuri civile. În afară de aceasta, a fost favorizată participarea la programele NATO privind cercetarea ştiinţifică şi în domeniul mediului, şi difuzarea de informaţii despre NATO în ţările partenere.

Parteneriatul pentru Pace (PfP) este o iniţiativă majoră a NATO, vizând creşterea încrederii şi a eforturilor de cooperare în vederea întăririi securităţii. El angajează NATO şi pe partenerii care participă la acest program la asemenea activităţi concrete de cooperare destinate să permită realizarea acestor obiective şi oferă statelor participante posibilitatea ca, în funcţie de interesele şi posibilităţile fiecăruia, să-şi consolideze legăturile cu NATO. Cu ocazia reuniunii de la Bruxelles, din ianuarie 1994, conducătorii Alianţei au declarat: “Am hotărât să lansăm un program practic şi aplicabil imediat, menit să transforme relaţiile dintre NATO şi statele care participă la acest program. Scopul său este, dincolo de dialog şi cooperare, de a stabili un adevărat Parteneriat pentru Pace”.

Statele participante la Consiliul de Cooperare Nord-Atlantic (NACC) şi alte ţări din OSCE, capabile şi doritoare de a contribui la acest program au fost invitate să se alăture statelor membre ale NATO. Statele partenere au fost invitate de către Consiliul Atlanticului de Nord să participe, în sediul NATO, la lucrările organelor politice şi militare privind activităţile de parteneriat. Acesta va extinde şi intensifica cooperarea politică şi militară în întreaga Europa, ceea ce va contribui şi la creşterea stabilităţii, va diminua ameninţările la adresa păcii şi va duce la întărirea relaţiilor reciproce, încurajând spiritul de cooperare practică şi de ataşament la principiile democratice, caracteristice Alianţei.

Parteneriatul pentru Pace a fost constituit în cadrul Consiliului de Cooperare Nord-Atlantic. El s-a înfiinţat pe baza impulsului de cooperare dat de NACC, pentru a permite continuarea aprofundării şi întregirii cooperării între Alianţă şi ţările participante din Europa Centrală şi de Est şi din alte regiuni, pentru creşterea securităţii şi stabilităţii în Europa şi în întreaga zonă a NACC. În dorinţa obţinerii unei eficacităţi maxime, activităţile desfăşurate în cadrul Parteneriatului pentru Pace sunt pe deplin coordonate cu alte acţiuni întreprinse de NACC. Este vorba, mai ales, despre integrarea graduală în programul PfP a activităţilor militare de cooperare practică în domeniul apărării. Pentru aceasta se va intensifica desfăşurarea programului propriu al activităţilor de cooperare ale NACC, cadru care acoperă domenii complementare celor de sub egida Parteneriatului pentru Pace.

Obiectivele concrete ale PfP sunt următoarele:

▪ obţinerea transparenţei în desfăşurarea procesului de concepere a bugetelor militare naţionale şi planificarea apărării;

▪ asigurarea unui control democratic asupra armatei;

▪ menţinerea şi creşterea capacităţii şi a posibilităţilor de a contribui, sub rezerva restricţiilor impuse de prevederile constituţionale ale fiecărui stat în parte, la operaţiunile sub egida ONU şi/sau sub responsabilitatea OSCE; 

▪ dezvoltarea relaţiilor militare de cooperare cu NATO în vederea unor activităţi de planificare, instruire şi de antrenamente în scopul întăririi capacităţii ţărilor semnatare ale PfP de a întreprinde misiuni în domeniile menţinerii păcii, căutării şi salvării, precum şi în alte domenii asupra cărora s-ar putea conveni ulterior;

▪ realizarea, pe termen lung, a unor forţe armate mai capabile de o mai bună cooperare cu cele ale statelor membre ale NATO.

Participarea activă la Parteneriatul pentru Pace va juca un rol important în procesul de extindere a NATO, cel despre care guvernele statelor membre ale Alianţei au declarat că “l-au primit favorabil, considerându-l ca pe o etapă a procesului de transformări radicale ţinând cont de evoluţiile situaţiei politice şi de securitate pe întreg teritoriul continentului european”. 

Programele şi activităţile propuse în cadrul PfP sunt deschise pentru toţi partenerii, ei înşişi decizând oportunitatea de a participa intensiv, cu gradul de implicare pe care îl stabileşte fiecare stat în parte. Activităţile planificate în cadrul PfP, exerciţiile comune, seminariile şi dezbaterile realizate contribuie la pregătirea constantă, politică şi militară a statelor europene de a deveni, într-un viitor nu prea îndepărtat, membri cu drepturi depline ai Alianţei. În acest cadru se realizează şi reforma instituţiei de apărare a statului partener, înţelegerea mecanismelor prin care se poate realiza acest lucru, apropierea de statutul de membru NATO. 

Având aprobat un mod de planificare şi revizuire bianuală a planurilor din cadrul Parteneriatului, ciclu de lucru ce a debutat în ianuarie 1995, acţiunile desfăşurate sub egida PfP sunt destinate să conducă la creşterea interoperabilităţii şi să mărească transparenţa între Aliaţi şi partenerii lor. Miniştrii Apărării din cadrul NATO au subliniat, în repetate rânduri, ataşamentul lor faţă de acest proces care serveşte realizării obiectivelor principale ale Alianţei. Aceştia au confirmat faptul că PfP constituie un mecanism concret, care permite dezvoltarea capacităţilor militare esenţiale necesare pentru a efectua operaţii eficiente împreună cu NATO ce favorizează interoperabilitatea între NATO şi parteneri, lucru deosebit de important pentru ţările partenere, fie că aspiră sau nu să devină membre ale Alianţei.

Statele care aspiră la statutul de membre NATO trebuie să dovedească în cadrul programelor PfP capacitatea de a fi un partener pregătit şi loial al Alianţei. Trebuie realizată însă o distincţie clară între participarea alături de NATO la realizarea unor operaţiuni în cadrul PfP şi eventuala invitaţie de aderare pe care Alianţa Nord-Atlantică ar putea să o facă unora dintre aceste state europene.

 

2.4. Efectele procesului de extindere asupra capacităţilor de apărare şi de menţinere a păcii ale Alianţei

 

2.4.1. Menţinerea capacităţilor Alianţei pentru realizarea atribuţiilor stabilite prin Tratatul de la Washington 

 

Principiile esenţiale de funcţionare a Alianţei implică o angajare politică asumată în comun şi o voinţă de cooperare practică între ţările membre a căror securitate comună este indivizibilă. În consecinţă, pentru a face faţă problemelor de securitate, ţările nu trebuie să se bazeze doar pe propriile eforturi sau resurse economice. Cu toate acestea, fiecare ţară îşi păstrează dreptul de a-şi îndeplini îndatoririle care-i revin faţă de propriul popor şi continuă să-şi asume responsabilitatea suverană a propriei apărări naţionale. Graţie efortului colectiv, Alianţa permite ţărilor membre să-şi dezvolte capacitatea de a atinge obiectivele naţionale esenţiale în domeniul securităţii. Sentimentul pe care-l au statele membre Alianţei, cel de a beneficia de un nivel de securitate egal, indiferent de situaţie sau de deosebirile de potenţial militar, este un factor ce contribuie la stabilitatea lor globală.

Prin procesul de extindere, Alianţa doreşte să se asigure că întreaga sa capacitate de decizie şi acţiune se va menţine la acelaşi nivel înalt. După cum s-a mai menţionat, noile state membre trebuie să-şi asume totalitatea obligaţiilor care rezultă din aplicarea Tratatului de la Washington. Aceste state trebuie să fie pregătite pentru a contribui la apărarea colectivă, aşa cum rezultă din prevederile articolului 5 al Tratatului, la celelalte misiuni care revin Alianţei şi la bugetul acesteia. 

Obligaţiile militare ale viitoarelor state membre NATO sunt cele care au fost elaborate în cadrul noii strategii a Alianţei: - planificarea colectivă a structurii forţelor armate; - planificarea operativă comună; - crearea de formaţiuni multinaţionale; - crearea de centre de comandă; - realizarea unui sistem de apărare integrat; - staţionarea de forţe armate în afara teritoriului naţional; - crearea unui cadru de măsuri pentru gestionarea crizelor; - realizarea unor proceduri de consultare; - obţinerea unor standarde comune pentru echipamente, instruire şi logistică; - realizarea de exerciţii comune şi combinate. 

Extinderea Alianţei implică analize profunde privind gradul de credibilitate militară al statului care solicită aderarea la NATO. Principalele elemente studiate în acest scop sunt următoarele:

■ Apărarea colectivă – viitorul stat membru nu trebuie să aştepte doar beneficii de pe urma extinderii, acesta trebuie să contribuie la efortul comun de realizare a unei apărări colective eficiente în contextul noii arhitecturi de securitate europene;

■ Structura de comandă – viitorii membri trebuie să-şi integreze propriile structuri de comandă în cadrul structurilor existente în cadrul actualelor Cartiere Generale NATO şi să poată participa efectiv la luarea deciziilor. 

■ Forţe convenţionale – antrenamentele şi exerciţiile comune sunt mijloace efective de schiţare a competenţelor viitorului stat membru NATO, acestea trebuind realizate în mod regulat pe teritoriul acestui stat. 

■ Forţe nucleare – viitoarele state membre trebuie să conştientizeze conceptul de “descurajare” utilizat de NATO şi să înţeleagă rolul esenţial pe care îl are, în cadrul noii strategii a Alianţei, armamentul neconvenţional.

■ Structura forţelor militare – reprezintă un factor de o importanţă deosebită în cadrul unor eventuale misiuni ale Alianţei. Aceasta nu are reglementată ideea de staţionare a unor trupe NATO pe teritoriul unui nou stat membru. Noul membru trebuie să contribuie cu efectivul corespunzător necesar desfăşurării în bune condiţiuni a sarcinilor primite şi să asigure planificarea, infrastructura, logistica şi mobilitatea necesară trupelor.

■ Informaţii – viitoarele state membre NATO vor participa cu întreaga lor capacitate la reuniunile prin care se iau hotărârile necesare, indiferent de domeniul în discuţie şi la transmiterea informaţiilor vitale pentru desfăşurarea misiunilor Alianţei prin intermediul unor servicii de informaţii profesioniste.

■ Finanţare – viitorii membri ai Alianţei trebuie să contribuie la totalitatea programelor şi activităţilor finanţate de NATO şi să facă faţă acestor obligaţii financiare. 

■ Interoperabilitate – toate statele trebuie să depună eforturi pentru a ajunge la standardele de interoperabilitate NATO: structură de comandă, control şi de comunicare.

 

2.4.2. Implicaţiile procesului de extindere asupra conceptului de apărare

 

● Apărarea colectivă – după cum este precizat în documentul cadru privind noua strategie a Alianţei “caracterul colectiv al Alianţei se concretizează în înţelegerile practice care le aduc aliaţilor avantajele primordiale ce decurg, pe planurile politic şi militar, precum şi în cel al resurselor, dintr-o apărare colectivă, şi care va împiedica revenirea politicilor de apărare la un caracter strict naţional, fără a priva statele membre de suveranitatea lor. Aceste înţelegeri se bazează pe o structură integrată de comandă, precum şi pe acordurile de cooperare şi coordonare ”. 

Există trei forme curente prin care aliaţii contribuie la apărarea colectivă NATO:

- participarea continuă la structura militară integrată şi la procesul de planificare colectivă privind apărarea;

- neparticiparea într-o structură militară integrată, dar posibilitatea participării totale, a unui stat, la activitatea de planificare a apărării colective, pe baza unor tratate şi acorduri, în anumite arii de interes;

- neparticiparea în cadrul unei structuri militare şi la activităţile de planificare, dar posibilitatea cooperării cu structuri militare integrate în baza unor acorduri între statul respectiv şi Statul Major Militar al NATO.

Ca principiu general, se are în vedere o nouă formă de contribuţie a unui stat la apărarea colectivă fără a fi necesară cooperarea practică între statele membre sau participarea efectivă la luarea deciziilor de interes.

Procesul de extindere cuprinde negocieri între părţi prin care Alianţa doreşte să se informeze asupra capacităţilor statului respectiv de a contribui la politica de apărare comună şi asupra potenţialului financiar al acestuia necesar susţinerii activităţilor planificate. Alianţa abordează un model flexibil de asimilare a noilor membri pentru realizarea celor două obiective propuse: politica “uşilor deschise” şi realizarea unei structuri militare credibile.

● Structura de comandă - Pe măsură ce NATO pune în aplicare noua structură de forţe, ea raţionalizează şi formele existente în ce priveşte comanda. Ultima structură de comandă, stabilită în iulie 1994, se caracterizează, în principal, prin reducerea numărului de înalte Comandamente NATO, de la trei, la două: Comandamentul Suprem aliat din Europa şi Comandamentul Suprem aliat al Atlanticului. Se mai poate menţiona reorganizarea a trei Înalte Comandamente subordonate Comandamentului Suprem aliat din Europa, care dispun acum de regiunile Sud, Centru şi Nord-Vest. Structura integrată de comandă rezultată din schimbările menţionate anterior se prezintă în felul următor: zona strategică definită de Tratatul Atlanticului de Nord se împarte în două Înalte Comandamente NATO (Europa şi Atlantic) şi un Grup regional de planificare (Canada şi Statele Unite). Toate aceste structuri, împreună cu cele noi care trebuie să devină operaţionale într-un viitor nu prea îndepărtat, trebuie să îndeplinească câteva caracteristici importante: flexibilitate, eficacitate, consecvenţă, noile state membre NATO trebuind să se integreze cu uşurinţă dacă se află la standardele impuse (structură de comandă, infrastructură, echipament de comunicaţii, fondurile necesare integrării, etc.).

● Forţe convenţionale – antrenament şi exerciţii – prezenţa unor trupe ale Alianţei pe teritoriul unui stat membru contribuie la întărirea capacităţilor acesteia la realizarea sarcinilor fundamentale, întăreşte coeziunea acesteia şi reprezintă expresia solidarităţii şi încrederii. Această prezenţă poate îmbrăca diferite forme şi oferă diferite avantaje militare specifice: mobilitate, operativitate, costuri mai reduse, eliminarea unor riscuri, regularizarea executării unor tipuri de exerciţii comune. Există situaţii în care este necesară intervenţia rapidă a unor trupe speciale în diferite situaţii de criză. Altă opţiune implică doar prezenţa unor anumite tipuri de armament (baze militare de rachete, avioane, etc.) în funcţie de necesarul planificat pentru o anumită zonă geografică. 

Staţionarea unor trupe aliate pe teritoriul unui stat membru NATO, pe timp de pace, poate varia considerabil şi depinde de o multitudine de factori. Decizia de staţionare a unor asemenea trupe, în afara celor constituite special în acest scop, este luată pe considerentele benefice care apar în aceste situaţii: acorduri încheiate între părţi, strategie, costuri, contextul politic, focare de criză zonale, posibilitatea unei intervenţii rapide. Exerciţiile şi antrenamentele multinaţionale sunt, de asemenea, un factor important de contribuţie la menţinerea păcii şi stabilităţii regionale. Trupele statelor aliate trebuie să fie pregătite pentru situaţii de criză sau de război, să permită desfăşurarea altor trupe aliate pe teritoriul lor, să asigure suportul naţional pentru asemenea tipuri de intervenţii şi să permită realizarea efectivă a acţiunilor preconizate.

De asemenea, dimensiunea trupelor unui stat NATO care staţionează în afara graniţelor sale, pe timp de pace, poate varia considerabil. Alianţa realizează acest acţiuni în baza principiilor strategiei de securitate, în scopul descurajării ofenselor inamice şi ţinând cont de capacitatea operaţională şi de factori geografici. 

Ca principiu general, trupele aliate şi, în special, cele ale unui nou stat membru NATO trebuie să participe la planificarea şi îndeplinirea activităţilor de antrenament şi exerciţii comune.

● Forţe nucleare – pentru realizarea coeziunii Alianţei şi pentru îndeplinirea scopului său esenţial - prevenirea războiului - este nevoie ca statele membre europene, inclusiv noile state primite în NATO, să participe în mod consecvent la constituirea forţelor nucleare, la staţionarea pe timp de pace a forţelor nucleare pe teritoriul lor, precum şi în realizarea unor angajamente care privesc controlul, comanda şi consultarea mutuală în acest sens. Forţele nucleare amplasate în Europa, sub comanda Grupului de Planificare Nucleară a NATO, constituie o legătură politică şi militară esenţială între europeni şi membrii nord-americani ai Alianţei. Aceste forţe vor fi menţinute în Europa şi în viitor, trebuind să aibă caracteristicile necesare, flexibilitatea şi capacitatea de rezistenţă corespunzătoare pentru a fi percepute ca un element credibil şi eficace al strategiei Alianţei vizând prevenirea războiului. Decizia privind modalitatea de contribuţie a noilor state membre la constituirea forţelor nucleare de descurajare va fi stabilită prin consultări şi acorduri între statele aliate.

● Structura forţelor – puterea, capacitatea de acţiune şi coeziunea Alianţei depind de propriile structuri multinaţionale, de responsabilităţile asumate de acestea, de costurile şi beneficiile acţiunilor desfăşurate. Structura şi dimensiunea curentă a acestor trupe este stabilită în scopul îndeplinirii obiectivului primordial – apărarea comună – dar activităţile şi misiunile conduse potrivit prevederilor articolului 5 al Tratatului de la Washington pot conduce la variaţii ale capacităţii militare a NATO. 

Toate regulile şi hotărârile Comandamentului NATO care pot conduce la realizarea unor modificări în structura şi caracteristicile trupelor comune rămân în vigoare şi în cazul unei Alianţe extinse. Viitoarele state membre trebuie să aibă în vedere următoarele elemente de interes: asigurarea unei forţe colective puternice; dezvoltarea şi menţinerea trupelor multinaţionale operaţionale; creşterea gradului de interoperabilitate, flexibilitate şi mobilitate a acestor trupe; asigurarea de mijloace moderne de supraveghere şi informaţii pentru aceste tupe; sisteme flexibile de comandă şi control.

● Serviciul de informaţii – un serviciu de informaţii profesionist contribuie la eficienţa Alianţei şi la creşterea cooperării în cadrul acesteia. Viitorii aliaţi trebuie să-şi aducă întreaga contribuţie în acest domeniu important de activitate şi să se alinieze la standardele NATO. 

 

2.4.3. Programul de Investiţii de Securitate (NSIP)

 

Prin implementarea Programului NATO de Investiţii de Securitate, Alianţa îşi propune să accelereze procesul de asimilare de noi membri. Accesul la program şi utilizarea resurselor acestuia depinde de termenii condiţiilor de participare impuse de fiecare stat în parte. Tehnicile procedurale şi organizatorice de implementare la program a unui nou membru nu reprezintă o piedică, cu toate că procesul de extindere este îndelungat.

Din punct de vedere financiar, noii membri trebuie să contribuie, chiar din faza iniţială, la toate programele şi activităţile noi ale Alianţei. Timpul lung de implementare în cadrul programului şi capacitatea de absorbţie limitată a unor noi membri au făcut ca implicaţiile financiare să fie limitate în trecut. Extinderea viitoare a Alianţei va conduce la o creştere a participărilor în cadrul programului, fapt care va avea un impact deosebit asupra capacităţilor politice şi militare ale viitorilor membri.

Extinderea NATO va avea repercusiuni şi asupra resurselor de care are nevoie bugetul militar al Alianţei (Cartierul general NATO sau Statul Major Militar), fondurile necesare fiind dependente de numărul de state membre NATO. 

 

2.5. Calitatea de membru al Alianţei, drepturile şi obligaţiile noilor membri

 

Noii membri ai Alianţei se bucură de aceleaşi drepturi şi trebuie să-şi asume aceleaşi obligaţii specificate în Tratatul de la Washington. 

Angajamentele luate de noii membri trebuie să fie identice cu angajamentele semnate de state deja membre ale Alianţei.

Nu există criterii rigide sau fixe care trebuie îndeplinite de statele care doresc să devină membre ale Alianţei, dar se urmăreşte, în principal, respectarea următoarelor cerinţe:

▪ să se conformeze principiilor de bază stipulate în Tratatul de la Washington: democraţia, respectarea libertăţilor individuale şi a legii;

▪ acceptarea principiului că NATO este o uniune de ţări a cărei sarcină este apărarea securităţii şi a păcii, fiecare stat membru contribuind la apărarea comună atât în beneficiul propriu cât şi în beneficiul celorlalţi;

▪ respectarea principiilor, obiectivelor şi măsurilor incluse în documentele cadru ale Parteneriatului pentru Pace;

▪ realizarea tuturor eforturilor pentru stabilirea unui consens în rândul aliaţilor;

▪ participarea la consultările curente şi la luarea deciziilor în toate domeniile de interes, în special cel politic şi cel militar; 

▪ stabilirea unei reprezentări permanente la Cartierul General al NATO;

▪ stabilirea unor reprezentări naţionale cu caracter militar atât în cadrul Comandamentului suprem aliat al Atlanticului (SACLANT) cât şi în cadrul Şcolii NATO (SHAPE);

▪ nominalizarea personalului calificat pentru desfăşurarea activităţilor în cadrul Secretariatului Internaţional şi Agenţiilor NATO;

▪ nominalizarea personalului calificat să desfăşoare activităţi în cadrul Comitetului Militar şi a Structurii Militare Integrate;

▪ contribuirea la bugetul Alianţei;

▪ participarea la schimburi în cadrul structurilor de informaţii; 

▪ aplicarea reglementărilor şi procedurilor de securitate ale NATO;

▪ aplicarea documentelor politice ale NATO .

Pentru a putea fi un membru deplin al NATO, viitoarele state candidate trebuie să aibă în vedere:

• respectarea normelor şi procedurilor OSCE, inclusiv rezoluţiile privind disputele etnice, teritoriale sau cu caracter iredentist;

• promovarea unui cadru de stabilitate, libertate economică şi socială, justiţie;

• stabilirea unui control civil, democratic al structurilor militare.

Din punct de vedere militar, viitoarele state membre NATO trebuie să-şi asume responsabilităţile, riscurile, costurile şi beneficiile conceptului de apărare şi securitate colectivă. Un element important îl constituie contribuţiile financiare necesare realizării obiectivelor pe care le implică standardizarea, factor esenţial al unei Alianţe operaţionale. Cooperarea în cadrul PfP constituie un alt factor important care contribuie la creşterea interoperabilităţii aliaţilor în toate domeniile: menţinerea păcii, acţiuni umanitare, etc.

Viitoarele state membre NATO trebuie să se adapteze din mers cerinţelor strategiei de apărare şi realizării, cu costuri cât mai reduse, a structurii multinaţionale de forţe militare cerute de Alianţă. Politica NATO este dependentă de obţinerea rapidă a unor standarde comune tuturor statelor membre, în special în sferele administraţie, logistică şi operaţiuni. În acest moment, priorităţile standardizării sunt: armonizarea doctrinelor şi procedurilor, interoperabilitatea structurilor de comandă, sistemul de control şi comunicaţii, sistemul de control al armamentului şi de aprovizionare, realizarea sistemului de trupe de rezervă.

Noii membri trebuie să ţină cont şi să aibă în vedere cele 1200 de acorduri, instrucţiuni şi proceduri ale Alianţei. Viitoarele state membre vor fi supravegheate în realizarea domeniului delicat al standardizării de către fiecare stat membru al Alianţei, nivelul atins periodic fiind verificat în cadrul operaţiunilor efectuate în cadrul Parteneriatului pentru Pace. Tot în acest scop, Şcoala NATO, prin cursurile şi antrenamentele realizate, reprezintă un factor important pentru atingerea standardului necesar într-un timp rezonabil. 

Cu toate că finanţarea programelor de atingere a unui nivel minim de interoperabilitate cade în sarcina viitoarelor state membre NATO, modificările aduse structurii militare privesc întreaga Alianţă. Politica coerentă şi imperativă dusă de Alianţă în acest domeniu demonstrează coeziunea acesteia şi dorinţa de a asigura tuturor membrilor săi o participare egală şi eficientă şi o contribuţie echitabilă la acţiunile de apărare şi securitate comune. În principal, ambele obiective vor fi dezvoltate prin intermediul resurselor proprii ale fiecărei ţări în parte, dar şi prin intermediul Programului NATO de Investiţii de Securitate.

 

2.6. Măsuri necesare procesului de extindere 

 

Modalităţile de extindere a Alianţei Nord-Atlantice sunt prevăzute de către articolul 10 din Tratatul de la Washington. Prevederile acestui articol nu conţin modele privind lărgirea NATO, contextul politicilor de securitate fiind diferite de la un deceniu la altul. În acest context, viitorul prevede doar lărgirea Alianţei şi nu numărul de membri care vor fi primiţi, necesităţile, circumstanţele şi caracteristicile acestui proces. 

Cert este faptul că invitaţia primită de către un stat pentru a fi membru al Alianţei depinde de meritele acestuia şi de contribuţia pe care acesta o poate aduce. Negocierile privind admiterea unui stat trebuie să se bazeze pe un set de analize pertinente, din mai multe domenii de activitate şi pe negocieri de durată. Consiliul Nord-Atlantic (NAC) va decide necesitatea începerii unor discuţii cu un anumit stat, urmărind următoarele puncte de interes:

• decizia NAC de autorizare a Secretarului General pentru informarea statului/statelor susceptibil/susceptibile a face parte din Alianţă;

• notificarea formală a acestor state în acord cu legislaţia NATO;

• consultări detaliate privind protocolul de acces; 

• formularea de către aliaţi a unui protocol de acces;

• aprobarea şi semnarea acestui protocol de către NAC; 

• ratificarea protocolului de către toate statele membre NATO şi intrarea în vigoare a acestuia;

• invitaţia formală adresată statului/statelor de a face parte din NATO; 

• depunerea de către aceste state a instrumentelor de aderare la Alianţă.

Este necesar să se decidă care dintre părţile pregătitoare ale aderării la NATO se pot desfăşura în cadru formal şi care pot fi realizate în afara acestui cadru. Consultările dintre părţi trebuie să se desfăşoare în acelaşi cadru, în mod absolut egal şi echitabil, pentru toate statele implicate în procesul de extindere NATO.

 

 

 

 

 

 

 

 

 

 

 

 

 

 

ANEXA

“Extinderea NATO 2000-2015”, studiu realizat de RAND Corporation

în anul 1995. Sinteză

RAND Corporation este unul din cele mai prestigioase institute americane care se ocupă de cercetare în domeniile apărării, securităţii şi relaţiilor internaţionale. RAND a mai realizat, în 1995, un important studiu asupra extinderii NATO care recomanda modul în care Alianţa trebuie să abordeze extinderea din perspectiva costurilor, care, potrivit RAND, trebuie să primeze în luarea unei decizii asupra admiterii de noi membri.

Costul admiterii în NATO al Bulgariei împreună cu România nu va fi atât de mare pe cât ar fi costul admiterii în NATO numai a României, se arată în studiul citat.

Studiul analizează, în şase capitole, capacitatea de integrare a celor nouă state candidate la adminiterea în NATO (Slovenia, Slovacia, România, Bulgaria, Letonia, Lituania, Estonia, Macedonia şi Albania). Toate statele candidate sunt angajate în îndeplinirea criteriilor de aderare cuprinse în MAP (Membership Action Plan - Planul de Acţiune pentru Aderare), prin ANP (Annual National Plan - Planul Naţional Anual). 

Potrivit studiului, ceea ce le diferenţiază pe statele candidate este îndeplinirea criteriilor de aderare din MAP, performanţele economice şi poziţia strategică. 

Din punctul de vedere al criteriilor MAP, Slovenia este cel mai calificat stat şi cel mai atractiv candidat pentru calitatea de membru cu drepturi depline al NATO. “Costurile integrării Sloveniei vor fi practic nule, iar beneficiile, deşi mici, vor deveni semnificative din perspectiva interesului NATO asupra Balcanilor”, se arată în studiu. 

“Slovacia este următoarea pe listă. Atractivitatea ei este relativ scăzută comparativ cu cea a Sloveniei, dar este compensată de armata ei relativ mare şi mult mai modernă. Costurile integrării ei vor fi mici, şi beneficiile vor fi modeste, dar vizibile”, precizează studiul. 

“Estonia, Lituania şi Letonia sunt candidate pe temen mediu (nu lung). Stadiul lor avansat în îndeplinirea criteriilor NATO este umbrit de complicaţiile strategice ale aderării lor la NATO. Bulgaria şi România sunt următoarele pe listă. Relativa lor atractivitate este umbrită de incapacitatea lor de a îndeplini criteriile NATO”. 

“Macedonia şi în special Albania sunt cele mai puţin avansate în îndeplinirea criteriilor NATO. Perspectivele lor de a deveni state membre NATO sunt în mod cert de termen lung, iar activitatea lor curentă este centrată pe transformarea lor în candidaţi reali”, se arată în studiu. 

Dintre statele UE care nu sunt membre NATO, Austria este într-o poziţie bună pentru a intra în Alianţă, dacă decide să facă acest lucru. Într-o oarecare măsură, apreciază studiul, este şi cazul Suediei. În privinţa Finlandei, totuşi, ar fi unele probleme, din cauza implicaţiilor strategice. 

“Poziţiile descrise nu sunt în nici un caz permanente, din vreme ce îndeplinirea criteriilor din MAP presupune o evoluţie continuă şi cursul individual al unei ţări poate fi modificat. Estimări asupra unor opţiuni clare, altele decât Slovenia şi Slovacia, sunt destul de nesigure”, menţionează studiul. 

Strategia care trebuie folosită de SUA şi de aliaţii săi trebuie să includă înţelegerea următoarelor probleme-cheie: 

1- Extinderea potenţialului de expunere strategică şi nevoia de a întări NATO, care să însoţească ameninţările ipotetice la adresa unui stat din MAP în condiţii de criză. 

2 - Orizontul de timp în care un stat MAP poate deveni membru NATO. 

3 - Seriozitatea problemelor pe care le întîmpină un stat MAP. 

4 - Mijloacele de care dispune un stat MAP pentru a-şi rezolva problemele armatei. 

5 - Capacitatea unui stat angajat în MAP de a contribui cu folos la operaţiunile NATO de menţinere a păcii. 

Studiul realizat de RAND ignoră aprecierile din comunicatul final al summit-ului de la Washington din 1999, care plasau România şi Slovenia ca favorite pentru o nouă extindere, urmate de Bulgaria. 

RAND realizează o clasificare pe trei grupe a statelor candidate la admiterea în NATO:

▪ state care vor deveni membre pe termen scurt - Slovenia şi Slovacia;

▪ state care vor deveni membre într-un orizont mediu de timp - România, Bulgaria, Estonia, Lituania, Letonia;

▪ state care vor deveni membre în viitorul îndepărtat - 2015. 

Studiul apreciază că îndeplinirea criteriilor economice este foarte importantă, şi, ca un principiu general, “orice nou membru NATO trebuie să fie comparabil cel puţin cu statul NATO care are cel mai mic PIB pe cap de locuitor, în prezent Turcia. Un stat cu un PIB mare este mai uşor de integrat în NATO. Dintre cele nouă state aspirante, numai Slovenia şi Slovacia au un PIB mai mare ca al Turciei. Estonia este aproape la acelaşi nivel cu Turcia iar România are un PIB mult mai scăzut. Macedonia este apropiată de nivelul PIB-ului din România şi Bulgaria, statele codaşe din grupul candidaţilor pe termen mediu”. 

“Clasamentul” realizat de studiu în privinţa îndeplinirii criteriilor din MAP este: 

1 - Slovenia îndeplineşte toate criteriile stabilite pe NATO, câştigând un punctaj ridicat la fiecare din categoriile impuse de NATO: politic, economic, militar. Deşi armata ei este mică, contribuţia Sloveniei este importantă. 

2 - Estonia este următoarea, îndeplinind criteriile politice şi economice. Armata ei este o contribuţie mică, dar sigură la intrarea în NATO. 

3 - Letonia, Lituania şi Slovacia nu sunt foarte departe, deşi au ceva diferenţe în privinţa criteriilor economice pe care trebuie să le îndeplinească. 

4 - Bulgaria şi România nu reuşesc să îndeplinească precondiţiile de aderare şi au probleme în toate cele trei domenii. 

5 - Macedonia şi mai ales Albania trebuie să facă progrese substanţiale înainte de a putea fi considerate candidaţi serioşi pentru intrarea în NATO. 

În privinţa relaţiilor cu vecinii şi al disputelor la frontiere, studiul apreciază că “în grupul statelor care pot deveni membre pe termen scurt, Slovacia şi Slovenia nu au dispute bilaterale evidente care ar putea izbucni după admiterea lor, dacă tendinţele sistemului de securitate din Europa continuă. Relaţiile dintre Slovacia şi Ungaria se vor îmbunătăţi ca o consecinţă a integrării ambelor state în NATO. În grupul statelor care vor deveni membre pe termen mediu, Lituania nu are probleme deosebite cu vecinii, şi Bulgaria pare să nu aducă noi probleme de frontieră în NATO dacă relaţiile ei tensionate cu Serbia se vor încadra în tiparul relaţiilor NATO-Serbia”. 

“În ceea ce priveşte România, relaţiile sale cu Moldova sunt singurele care pot crea complicaţii în viitor. Mai degrabă decât un conflict, relaţiile dintre România şi Moldova pot deveni problematice din perspectiva eşuării Moldovei ca stat suveran şi al dorinţei României de a-şi ajuta conaţionalii din acest stat. Din cauza chestiunii transnistrene, care nu este rezolvată, implicarea României în problemele Moldovei poate deveni problematică din punctul de vedere al relaţiilor România-Rusia. În orice caz, nu este clar dacă intrarea României în NATO va fi benefică sau nu Alianţei în cazul unui eşec în Moldova, de vreme ce, în asemena condiţii, NATO va fi implicat oricum în sprijinul unor operaţiuni umanitare în Moldova”, apreciază RAND. 

